Sähköbussi: VTT moottorilaboratorio testaa - Autot - Ilta-Sanomat
Sähköbussi on ollut jo testikäytössä Espoossa. (KUVA: VTT)
Julkaistu: 8.4.2015 13:52
VTT:n moottorilaboratorion ajoneuvolaboratorion hallissa seisoo joukkoliikenteen tulevaisuus.
VTT:n rakentama testisähköbussi ei edes kovin kaukainen utopia vaan se on ollut jo testiajossa linjalla. Kuskit kiittelivät hiljaista työjuhtaa, samoin matkustajat. Sähköbussi on selvinnyt myös talvitesteistä.
Pariisissa ollaan siirtymässä sähköbusseihin, samoin monissa Kiinan kaupungeissa. Ensimmäiset kotimaiset sähköbussit tulevat HSL:n käyttöön Espoossa loppukesästä. Ensi vuonna niitä otetaan käyttöön linjalla myös Helsingissä.
Tutkija Veikko Karvonen esitteli bussimuulia VTT:llä Espoossa. (KUVA: Emma Karasjoki)
Tutkija Veikko Karvonenhttp://www.is.fi/haku/?query=veikko+karvonen kertoo, että sähköbussi sopii joukkoliikenteeseen hyvin ennustettavuutensa takia. Reitin pituus on vakio. Bussi ei tarvitse mielettömän isoja akkuja, koska niitä voidaan ladata aina päätepysäkillä sen verran kuin reitin ajaminen vaatii.
– Kutsumme tätä bussimuuliksi, Karvonen taputtaa onnikan kylkeä.
– Sillä voi ajaa, mutta eri valmistajat voivat tulla myös testaamaan siinä erilaisia sähköbusseihin suunnittelemiaan laitteita, tutkija selittää bussin käyttötarkoitusta.
Sähköbussit ovat edelleen jopa kaksi kertaa tavallisia busseja kalliimpia. Hintahaitari on tosin iso.
Entinen diesel-bussi
Runko on Koiviston autotehtaan Kabus-bussista, jolla oli ajettu dieselmoottorilla 500 000 kilometriä. Sen jälkeen se konvertoitiin sähköbussiksi. Sähköauton huomattavin piirre matkustajalle lienee sen hiljaisuus.
Ainahan auto mennessään vähän kolisee ja suhisee, mutta periaatteessa se on nyt äänetön.
– Aiemmin ainoa kuuluva ääni tuli ohjaustehostimen hydraulisesta pumpusta. Ei sitä tavallisessa bussissa melun alta kuulekaan, Veikko Karvonen kertoo.
Nyt sekin ääni on vaiennut, koska bussiin on vaihdettu sähköinen ohjaustehostin.
Haluaisitko päästä sähköbussin kyytiin?
Ääniä yhteensä 4855